Erik Larsen (V), 1999-11-18:
Jeg vil gerne starte mit indlæg med at sige tak til CD, fordi man har rejst denne forespørgselsdebat.
I Venstre deltager vi gerne i en drøftelse af det frivillige sociale arbejde, og vi synes også, der i dag er fremsat et forslag til vedtagelse, som peger udmærket fremad.
Venstre er medforslagsstiller, og det er vi glade for, for i Venstre har vi det synspunkt, at i en helstøbt socialpolitisk indsats hører det frivillige arbejde hjemme.
Når vi ser tilbage på udviklingen i vort samfund, må vi konstatere, at der er sket mange forandringer over de sidste 20-30 år.
Der er sket forandringer i familiemønsteret og i den måde, samfundet har indrettet sig på.
I takt med den udvikling har vi opbygget et offentligt socialt system, som på mange måder kompenserer for det, man tidligere kunne klare i familien, men heldigvis er der meget af det sociale arbejde, der ligger i at støtte andre, som også i dag bliver klaret i familien og af nære slægtninge.
Men det frivillige sociale arbejde har haft en helt særlig mulighed for netop at gå ind dér, hvor den offentlige indsats ikke slår til, og det er tit og ofte, når det endelige problem er ensomhed.
Problemet ensomhed kan ikke løses med paragraffer, men kun ved medmenneskelig indsats, og her har det frivillige arbejde en særlig fornem placering. Jeg vil også gerne sige, at i den generelle udvikling af vor socialpolitiske indsats har det frivillige sociale arbejde vist nye veje for, hvordan man kan løse sociale opgaver for dem i vores samfund, som er allervanskeligst at nå, nemlig dem, som vi somme tider kalder udstødte, andre gange hjemløse og andre gange truede.
En helt ny og særlig indsats inden for det frivillige sociale arbejde er jo stille og roligt vokset frem inden for det, der hedder virksomhedernes sociale indsats
, og jeg vil gerne glæde mig over, at der er så mange virksomheder, som har taget denne opgave op på en fornem måde til forbillede
for andre.
Det er faktisk sådan, at ca. 10 pct. af den danske befolkning er involveret i frivilligt arbejde med et socialt sigte, og det synes jeg godt man kan glæde sig over.
Vi har givet det økonomi, vi har satspuljen til kommunerne over bloktilskuddene, så kommunerne kan lave frivilligt socialt arbejde som en integreret del af den offentlige indsats og kan støtte de frivillige i kommunerne.
Det er vigtigt, at tingene foregår og udspringer lokalt.
Vi må konstatere, når vi ser ud over hele den store og brogede flok af initiativer, at der er sket meget.
Men vi vil også i Venstre ligesom socialministeren holde meget øje med området, så de intentioner, der ligger bag det at give økonomisk støtte, også opfyldes, og vi er også enige med socialministeren i, at man rundtomkring skal have en chance for at få det til at fungere.
Lad os nedbryde forhindringerne i den offentlige lovgivning og i de offentlige regelsæt, så vi fjerner usikkerheden hos en lang række af de mennesker, der arbejder i det frivillige sociale arbejde - usikkerheden om, hvad der er deres muligheder, hvad der er deres ret.
Vi har i arbejdsmarkedslovgivningen og andre steder nogle regler, som godt kunne trænge til et eftersyn, og det er ikke mindst tiltrængt, at man udsender nogle signaler, der er klare og beskriver rettighederne for mennesker i det frivillige sociale arbejde.
Den frivillige virksomhed, det offentlige, det civile samfund og virksomhederne er den firkant, som efter Venstres opfattelse også i fremtiden er en god firkant for at bringe den sociale indsats videre i Danmark.